বিজয়কুমারের নিজস্ব রেসিপির কানসাট দ্রুত মালদহের মানুষের মন জয় করে নেয়। যার সুবাদে কানসাট দোকানের নাম ছড়িয়ে পড়ে জেলার বাইরেও। বিজয়বাবুর এই সাফল্য কানসাট তৈরিতে টেনে আনে আরও মিষ্টান্ন ব্যবসায়ীকে। কিন্তু অনেকে এলেও সেরা থেকে গিয়েছে সাহা ময়রার কানসাট। এই ব্র্যান্ডিং এর পিছনে আছে অনেক রহস্য। বিশ্বজিতবাবুর কথায়, ‘‘তৈরি করার সময় থেকেই অন্য মিষ্টির সঙ্গে কানসাটের পার্থক্য শুরু হয়। উৎকৃষ্ট কানসাটের জন্য হাট থেকে নিজে হাতে ক্ষীর কিনি। ভাল ক্ষীর ছাড়া ভাল কানসাট হয় না।’’ শুধু ক্ষীর জোগাড় করলেই হয় না, আসল রহস্য ‌রয়েছে নাকি আরও এক জায়গায়। বিশ্বজিতবাবুর কথায় শোনা গেল সেই কাহিনি। কাঠের আগুনের উপর নির্ভর করে ছানার তৈরি জালটা কেমন হবে। তার ওপর ভাজা ক্ষীর ছড়িয়ে দিলে তৈরি হয়ে যায় কানসাট। এর জন্যই নাকি সাহাদের দোকানের কানসাট ভাঙলে মৌমাছির জালের মতো অজস্র চাক দেখা যায়। তবে আঁচ ‌কতটা গরম বা ঠান্ডা সেটা বিশ্বজিতবাবুর অভিজ্ঞতায় গাঁথা আছে।